આમ જે યુદ્ધ ભારતના ઈતિહાસ પર ખૂબ લાંબી અસર નિપજાવવાનું હતું તે માત્ર એકથી દોઢ દિવસમાં પૂરું થયું. બાબરની તિવ્ર નિર્ણયશક્તિ અને અદમ્ય સાહસ દ્વારા મેળવેલો આ અપ્રિતમ વિજય હતો. તેમાં સલ્તનતની રક્ષા કરતા ૪૦થી ૫૦ હજાર સૈનિકોએ પોતાના જાનની આહુતિ આપી. આટલી મોટી સંખ્યામાં હતાહતને કારણે દિલ્હીમાં તો માતમ સર્જાયો હતો. અફઘાનો માટે કયામત સર્જી બાબરે હિન્દુસ્તાનમાં મુઘલ શાસનની સ્થાપના કરી. હવે આ જ મુઘલો ભારતના તખ્ત પર પ્રત્યક્ષ રીતે ૨૦૦ વર્ષ અને છૂટક છૂટક ઈ.સ. ૧૮૫૭ સુધી રાજ કરવાના હતા. ભારતના રાજકીય, સામાજિક, આર્થિક અને સાંસ્કૃતિક જીવનમાં